דיעות מהמחוזות: חינוך התיישבותי - מצטיינים בתיאטרון; מחוז צפון - עדיפות; מחוז חיפה - אותרו; מנח"י- זכה; מחוז מרכז- צפיפות; מחוז דרום- מקיף חדש
חינוך התיישבותי - מצטיינים בתיאטרון - התיכון הדתי בקבוצת יבנה נמצא במקום השמיני ברשימת התיכונים שבוגריהם מובילים בגיוס הקרבי לצה"ל. מסתבר שתלמידי ביה"ס מצטיינים גם בתחום הרבה פחות קרבי - לימודי התיאטרון. מהמינהל לחינוך התיישבותי-פנימייתי נמסר, כי לאחרונה קיבלה מנהלת התיכון, שרה עברון, מכתב מהמפמ"רית לאומנות ותיאטרון, ד"ר נעמי יפה. במכתב משבחת המפמ"רית את הישגי תלמידי מגמת תיאטרון בביה"ס בבגרות תשס"ט. "שמחתי לראות את הישגי תלמידי בית ספרך, אשר הצטיינו בהשוואה לממוצע הציונים הארצי", מציינת ד"ר יפה.<?xml:namespace prefix = o ns = "urn:schemas-microsoft-com:office:office" />
מחוז צפון- עדיפות - ''המגזר הערבי בצפון זוכה בשנתיים האחרונות לעדיפות בכל הקשור לקבלת תקציבים". כך אמרה מנהלת המחוז, אורנה שמחון, במהלך ביקור שערכה לאחרונה ביישובים מג'ד אל כרום, דיר אל אסד ובענה. בביקור השתתף גם מנהל מינהל הפיתוח במשה"ח, יגאל צרפתי.
שמחון הוסיפה, כי בשלושת היישובים נעשים מאמצים ניכרים לשפר את הישגי התלמידים ותהליכי ההוראה-למידה, כמו גם למנוע נשירה. לדבריה, בבתיה"ס ביישובים אלו גם מתקיים מאבק נחרץ לשמירת טוהר הבחינות. עם זאת ציינה שמחון, כי על המנהיגות החינוכית בשלושת היישובים להשתמש בכל הכלים העומדים לרשותה על מנת לשפר בזמן קצר את ההישגים בבחינות הבגרות, המיצ"ב ובמבחנים הבינלאומיים. כמו כן יש להפחית את האלימות במוסדות החינוך. "יש לתת דגש מיוחד לרתימת ההורים ליותר מעורבות בחיי בתיה"ס", הוסיפה שמחון.
במג'ד אל כרום, דיר אל אסד ובענה לומדים למעלה מעשרת אלפים תלמידים. בשנים 2008-2003 אוחדו שלושת היישובים למועצה מקומית אחת בשם אל-שגור. לפני כשנה פורקה המועצה. למרות זאת הכין הפיקוח הפדגוגי במחוז לשלושת היישובים תוכנית חינוכית משותפת לשלוש השנים הבאות. מהמחוז נמסר, כי בדרך זו ניתן יהיה לאגם משאבים תקציביים, ולמנף בצורה טובה יותר את החינוך.
מחוז חיפה - אותרו - שר הרווחה יצחק הרצוג ביקר בשבוע שעבר בחיפה. מטרת הביקור הייתה לעמוד מקרוב על הביצוע בעיר של "תוכנית שמיד" - התוכנית הלאומית לילדים ובני נוער בסיכון. בביקור השתתפו גם מנכ"ל משרד הרווחה, נחום איצקוביץ, ראש עיריית חיפה, יונה יהב, ונציגי משרדי הממשלה הלוקחים חלק ביישום התוכנית. את משה"ח ייצג מנהל המחוז, אהרון זבידה, העומד בראש הוועדה המחוזית לביצוע התוכנית. במחוז חיפה מופעלת תוכנית שמיד ביישובים; חיפה, חדרה, טירת הכרמל, אום אל-פחם, באקה-ג'ת, דלית אל-כרמל, עוספייה, בסמ"ה וערערה. מהמחוז נמסר, כי במסגרת התוכנית אותרו ביישובים אלו 16 אלף ילדים ובני נוער בסיכון, המהווים כ-10% מכלל תלמידי המחוז. 79% מהילדים ובני הנוער שאותרו הם מהמגזר הלא יהודי. כמעט מחצית מבני הנוער שאותרו במגזר היהודי הם עולים חדשים.
שר הרווחה ומלוויו ביקרו במרכזים לתלמידים, המופעלים במסגרת התוכנית על ידי עיריית חיפה בביה"ס היסודי ליאו באק ובבי"ס עירוני א'. במרכזים אלה נבנית לכל תלמיד תוכנית התערבות אישית המותאמת לצרכיו. התוכניות כוללות פעילות חברתית, סיוע לימודי ותמיכה טיפולית של אנשי מקצוע, כמו מטפלים באומנות, בדרמה או באמצעות בעלי חיים.
לדברי מנהל המחוז, במסגרת יישום התוכנית נבחרו 55 תוכניות לטיפול בילדים בסיכון בגיל הרך, 17 תוכניות - לתלמידים בחינוך היסודי ו-34 תוכניות - לתלמידים בחינוך העל יסודי. תקציב התוכנית במחוז עומד השנה על 11 מיליון ש"ח.
מנח"י - זכה - ביה"ס העל יסודי-תורני הרטמן לבנים בירושלים, זכה בפרס החינוך הארצי לשנת תשס"ט. על כך נמסר ממנח"י. ביה"ס הממוקם במתחם מכון שלום הרטמן, חרט על דגלו את הערכים מימוש עצמי רוחני, מצוינות אקדמית ואקטיביזם חברתי. בביה"ס לומדים כ-330 תלמידים בכיתות ז'-י"ב. מנהל ביה"ס הוא צבי ינאי.
מכון שלום הרטמן הוא מרכז חינוך ומחקר ביהדות, הדוגל בחינוך דתי אורתודוקסי ליברלי. המכון שואף לגשר בין ערכי המסורת היהודית ובין העולם המודרני.
מחוז מרכז - צפיפות - שר החינוך, גדעון סער, ביקר בשבוע שעבר במוסדות חינוך במועצה האזורית שומרון. אל הביקור נלוו מנהלת המחוז, סולי נתן, וראש המועצה, גרשון מסיקה. במהלך הביקור סייר שר החינוך בבתיה"ס היסודיים הממלכתיים-דתיים יקיר ושבי שומרון. כמו כן השתתף סער בטקס הנחת אבן הפינה לאשכול גני ילדים ממלכתיים שייפתח ביישוב ברקן. מהמועצה האזורית שומרון נמסר, כי הסיור התקיים במסגרת המאבק הציבורי כנגד הקפאת בניית מבני החינוך בשומרון. עוד נמסר, כי בבי"ס יקיר נחשפו שר החינוך ומלוויו לצפיפות רבה בכיתות. הסיבה לכך - הקפאת בניית כיתות חדשות שכבר אושרה על פי התקן של משה"ח. יש לציין, כי בשבוע שעבר בוטלה חלק מהקפאת הבנייה, לאחר שהממשלה אישרה להקים 40 מבני חינוך ביהודה ושומרון.
בטקס הנחת אבן הפינה אמר שר החינוך, כי בינוי מוסדות חינוך הוא לא נושא פוליטי ולכן אינו שינוי במחלוקת. לדבריו; "יש בנושא הזה מחויבות של הממשלה כלפי האזרחים, ואני מתכוון לעמוד על כך שהצרכים יקבלו מענה".
מחוז דרום - מקיף חדש - בתחילת שנת הלימודים הבאה ייפתח באשקלון תיכון מקיף חדש. על כך נמסר מעיריית אשקלון. עוד נמסר, כי בניית התיכון מתקדמת על פי לוח הזמנים שהוצב לקבלן וחלק ניכר ממנה כבר הושלם. ביה"ס יהיה התיכון המקיף החמישי באשקלון. ביה"ס ייבנה בשלבים, על פי תוכנית רב-שנתית של משה"ח. בסיום הבנייה יהיו בתיכון 42 כיתות.